**Ruslan Nikolajevitš Ishakov** (ven. Руслан Николаевич Исхаков; s. 22. heinäkuuta 2000 Moskova, Venäjä) on venäläinen jääkiekkoilija, joka teki vuonna 2022 kolmivuotisen sopimuksen New York Islandersin kanssa. Hän on pelipaikaltaan keskushyökkääjä.

Ura
---

### Seuraura

Ishakov on Dinamo Moskovan kasvatti. Hän siirtyi juniorina sittemmin Spartak Moskovaan, josta Ishakov siirtyi kesken kauden 2015–2016 Slovakiaan HK Trnavan B-nuoriin. Hän oli pudotuspeleissä joukkueen paras pistemies ja maalintekijä tehoilla 6+2=8. Kaudella 2016–2017 Ishakov voitti koko Slovakian B-nuorten sarjan piste-, maali- ja syöttöpörssin tehtyään 44 runkosarjaottelussa peräti tehot 42+62=104. Pudotuspeleissä hän oli Trnavan paras pistemies ja maalintekijä tehoilla 9+9=18. Ishakov voitti kauden päätteeksi pronssia. Kaudeksi 2017–2018 hän palasi kotimaahansa ja siirtyi Venäjän nuorten sarja MHL:n Krasnaja Armijaan. Ishakov edusti joukkuetta kauden aikana myös Junior Club World Cupissa, joka päättyi Krasnaja Armijan voittoon.

New York Islanders varasi Ishakovin toisella kierroksella 43. pelaajana NHL:n varaustilaisuudessa 2018. Samana kesänä hänet varasi myös Youngstown Phantoms 288. pelaajana USHL:n varaustilaisuudessa. Vuosina 2018–2020 Ishakov pelasi Yhdysvalloissa Connecticutin yliopistojoukkueessa. *Freshman -vuotenaan* 2018–2019 hän oli joukkueensa kolmanneksi paras pistemies tehoilla 6+15=21.

Kaudeksi 2020–2021 Ishakov siirtyi vuoden mittaisella sopimuksella SM-liigajoukkue Turun Palloseuraan. Hän teki miesten pääsarjadebyyttinsä runkosarjan avauskierroksella 2. lokakuuta 2020 vieraissa Porin Ässiä vastaan. Ishakov merkittiin TPS:n kolmossentteriksi laidoilleen Topias Haapanen ja Timur Ibragimov. Hän sai ottelussa jääaikaa 13.45 minuuttia. Ishakov teki myös ensimmäisen pääsarjamaalinsa ja hän keräsi syöttöpisteen Timur Ibragimovin tekemään maaliin. Kaikkiaan Ishakovin ensimmäinen pääsarjakausi toi 54 runkosarjaottelussa tehot 10+28=38 ja 13 playoff-ottelussa tehot 2+5=7. Hän jakoi runkosarjassa TPS:n sisäisen pistepörssin kolmannen sijan Lauri Pajuniemen kanssa. Ishakov teki pääsarjauransa ensimmäisen playoff-maalin toisessa välieräottelussa 30. huhtikuuta 2021 vieraissa Helsingin IFK:ta vastaan. Hänen osumansa ratkaisi TPS:lle 2–3-voiton ensimmäisessä jatkoerässä ajassa 62.14. Ishakov sai ottelussa myös syöttöpisteen Josh Kestnerin tekemään maaliin. Kim Ahlroos valitsi hänet ottelun Alumnien tähtien ykköstähdeksi. Hän voitti kauden päätteeksi SM-hopeaa.

Ishakov siirtyi kaudeksi 2021–2022 vuoden mittaisella sopimuksella Saksan DEL-liigan Adler Mannheimiin. Hän oli osan kautta sivussa jalkavamman takia ja pelasi Mannheimissa lopulta 25 runkosarjaottelua. Ishakov jatkoi Mannheimista Pohjois-Amerikkaan, kun hän teki kolmivuotisen tulokassopimuksen New York Islandersin kanssa.

### Maajoukkueura

Ishakov pelasi alle 18-vuotiaiden MM-kilpailuissa vuonna 2018, jolloin hän jakoi kolmella osumallaan Venäjän sisäisen maalipörssin voiton Kirill Martšenkon ja Ivan Morozovin kanssa. Ishakov pelasi myös alle 18-vuotiaiden Ivan Hlinkan muistoturnauksessa vuonna 2017 sekä samana vuonna World Junior A Challengessa, jolloin hän oli tehoilla 1+3=4 Venäjän paras pistemies Aleksandr Romanovin, Ivan Morozovin ja Grigori Denisenkon kanssa sekä paras syöttäjä Denisenkon kanssa.

Tilastot
--------

|   |   | Runkosarja |   | Pudotuspelit |   | Arvokisat |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM | Turnaus | O | M | S | Pist. | RM |
| 2017–2018 | Krasnaja Armija | MHL | 33 | 6 | 24 | 30 | 2 | 4 | 1 | 0 | 1 | 4 | U18 | 5 | 3 | 0 | 3 | 2 |
| 2018–2019 | Univ. of Connecticut | H-East | 32 | 6 | 15 | 21 | 20 | – | – | – | – | – |
| 2019–2020 | Univ. of Connecticut | H-East | 32 | 9 | 12 | 21 | 26 | – | – | – | – | – |
| 2020–2021 | TPS | SM-liiga | 54 | 10 | 28 | 38 | 24 | 13 | 2 | 5 | 7 | 8 |
| 2021–2022 | Adler Mannheim | DEL | 25 | 7 | 15 | 22 | 10 | 4 | 0 | 1 | 1 | 0 |
| 1 kausi | yhteensä | SM-liiga | 54 | 10 | 28 | 38 | 24 | 13 | 2 | 5 | 7 | 8 |

Lähteet
-------

* Ruslan Ishakov The Internet Hockey Databasessa (englanniksi)
* Ruslan Ishakov Eurohockey-sivustolla (englanniksi)
* Ruslan Ishakov *Elite Prospects*. Everysport Media Group AB.  (englanniksi)

### Viitteet

1. ↑  HC TPS Twitterissä *twitter.com*.  20.8.2020. HC TPS Turku Oy. Viitattu 28.6.2021.
2. ↑  Kuuntele syyskuun ensimmäinen Hunajacast! *facebook.com*.  7.9.2020. HC TPS Turku Oy. Viitattu 28.6.2021.
3. 1 2  Tilastot *liiga.fi*. Jääkiekon SM-liiga Oy. Viitattu 28.6.2021.
4. ↑  Ruslan Iskhakov - Men's Ice Hockey - University of Connecticut Athletes *uconnhuskies.com*. University of Connecticut Athletes. Viitattu 31.5.2020. (englanniksi)
5. 1 2 3 4 5  Ruslan Ishakov *Elite Prospects*. Everysport Media Group AB.  (englanniksi)
6. ↑  Elite Prospects - HK Trnava U18 *eliteprospects.com*. Everysport Media Group AB. Viitattu 31.5.2020. (englanniksi)
7. ↑  Elite Prospects - HK Trnava U18 *eliteprospects.com*. Everysport Media Group AB. Viitattu 31.5.2020. (englanniksi)
8. ↑  Elite Prospects - Univ. of Connecticut *eliteprospects.com*. Everysport Media Group AB. Viitattu 31.5.2020. (englanniksi)
9. ↑  TPS hankki Islandersin varaaman venäläislupauksen *Jatkoaika.com*.  29.5.2020. Jatkoaika r.y. Viitattu 31.5.2020.
10. ↑  Kokoonpanot *liiga.fi*.  2.10.2020. Jääkiekon SM-liiga Oy. Viitattu 2.10.2020.
11. ↑  Ottelutilastot *liiga.fi*.  2.10.2020. Jääkiekon SM-liiga Oy. Viitattu 2.10.2020.
12. ↑  Otteluseuranta *liiga.fi*.  2.10.2020. Jääkiekon SM-liiga Oy. Viitattu 2.10.2020.
13. ↑  Elite Prospects - TPS *eliteprospects.com*. Everysport Media Group AB. Viitattu 28.6.2021. (englanniksi)
14. ↑  Otteluseuranta *liiga.fi*.  30.4.2021. Jääkiekon SM-liiga Oy. Viitattu 28.6.2021.
15. ↑  Koski, Matti: TPS menettää Moskovan taikurin Saksaan − Ruslan Ishakov siirtyy Adler Mannheimiin *Jatkoaika.com*.  29.5.2020. Jatkoaika r.y. Viitattu 28.6.2021.
16. ↑  Stefan Rosner: Ruslan Iskhakov Signs Entry-Level Contract  26.5.2022. National Hockey Now. Viitattu 22.10.2022. (englanniksi)
17. ↑  Elite Prospects - Russia *eliteprospects.com*. Everysport Media Group AB. Viitattu 31.5.2020. (englanniksi)
18. ↑  Elite Prospects - Russia *eliteprospects.com*. Everysport Media Group AB. Viitattu 31.5.2020. (englanniksi)